b"\n_START_ARTICLE_\nCox's Bazar\n_START_SECTION_\nMaantiede\n_START_PARAGRAPH_\nCox's Bazar sijaitsee Bangladeshin kaakkoisosassa Bengalinlahden rannikolla. Chittagong sijaitsee Cox's Bazarista noin 100 kilometri\xc3\xa4 pohjoiseen. Kaupunki kuuluu Chittagongin alueeseen. Cox's Bazarin rannikolla kulkee maailman pisin yhten\xc3\xa4inen luonnollinen hiekkaranta. Pituutta yht\xc3\xa4jaksoisella rannalla on noin 120 kilometri\xc3\xa4. Matkailualan nopean kehityksen on katsottu mahdollisesti uhkaavan paikallista ymp\xc3\xa4rist\xc3\xb6\xc3\xa4.\n_START_SECTION_\nHistoria\n_START_PARAGRAPH_\nNykyinen Cox's Bazar perustettiin vuonna 1799 ja sen ensimm\xc3\xa4iset asukkaat olivat arakanilaisia pakolaisia nykyisest\xc3\xa4 Myanmarista eli Burmasta. Arakanilaiset olivat paenneet kotiseudultaan Burman hallitsijan vallattua Rakhinen alueen. Pakolaisten asuttamista valvoi Brittil\xc3\xa4isen It\xc3\xa4-Intian kauppakomppanian kapteeni Hiram Cox, joka kuoli samana vuonna. Sittemmin paikka sai nimens\xc3\xa4 h\xc3\xa4nen mukaansa. Paikkakunta oli sittemmin pitk\xc3\xa4\xc3\xa4n varsin hiljainen rannikkokyl\xc3\xa4. Viimeisten vuosikymmenien aikana alueelle on kuitenkin kehittynyt matkailua, jota ovat seuranneet suuret investoinnit alueelle. Kaupunkiin on rakennettu esimerkiksi uusia asuinrakennuksia, hotelleja ja ravintoloita. Bangladeshin hallitus on pyrkinyt kehitt\xc3\xa4m\xc3\xa4\xc3\xa4n alueesta kansainv\xc3\xa4list\xc3\xa4 matkailukohdetta.\n_START_SECTION_\nV\xc3\xa4est\xc3\xb6\n_START_PARAGRAPH_\nCox's Bazarin asukasluku oli vuonna 2011 167\xc2\xa0477. Paikallisten lis\xc3\xa4ksi kaupungissa on Myanmarin puolelta tulleita rohingya-pakolaisia."